**PROPOZICIONET E GARAVE**

**TË**

**KUPËS SË KOSOVËS**

**2020-2021**

Konform Nenit 31. pika 3. e Statutit të Federatës së Basketbollit të Kosovës, Bordi i FBK-së, në mbledhjen e mbajtur më \_\_\_\_\_\_\_\_\_\_\_\_\_\_Nëntor/Dhjetor 2020 aprovoi

**PROPOZICIONET E GARAVE TË KUPËS SË KOSOVËS 2020-2021**

**Neni 1**

Me këto Propozicione përcaktohen dispozitat mbi organizimin dhe zhvillimin e garave për Kupën e Kosovës 2020/21 (në tekstin e mëtejmë - Garat për Kupë).

Me këto dispozita përcaktohet sistemi i garave për Kupën, kalendari, shpenzimet e garave, mënyra e paraqitjes, tërheqja e shortit, ankesat dhe gjithë ato veprime që do të bëhen në lidhje me garat për Kupë.

**Neni 2**

Federata e Basketbollit e Kosovës është organizatore e garave për Kupën e Kosovës në konkurencën e meshkujve dhe të femrave. Me gara udhëheq Komesari i Garave.

**Neni 3**

Ekipeve fituese të finales së Kupës iu ndahen kupat dhe medaljet.

Ekipi fitues fiton të drejtën që të takohet në Superkupën e Kosovës 2021 me kampionin e Kosovës, por nëse ekipi fitues është njëkohësisht edhe kampion në Prince Caffe Superligën e Kosovës, në Superkupën e Kosovës do të takohet me finalistin e Kupës së Kosovës.

**Neni 4**

Garat për Kupën e Kosovës udhëheqen në bazë të dispozitave të Rregullores mbi organizimin e garave të basketbollit, Propozicioneve të Garave për Kupën e Kosovës dhe me Rregulloret e tjera të FBK-së.

**Neni 5**

Në garat për Kupë në mënyrë obligative marrin pjesë ekipet që bëjnë gara në Ligën cilësore (Superligë), Superligën e Femrave, Ligën e Parë të Femrave, Ligën e Parë dhe të Dytë të Meshkujve, si dhe grupet e qytetarëve të interesuar, lojtarët e të cilëve duhet të regjistrohen në FBK. Pjesëmarrës i garave të Kupës së Kosovës është çdo ekip që vepron dhe është nga territori i Kosovës.

**Neni 6**

Paraqitja e ekipeve dhe tërheqja e shortit bëhet më së paku 7 ditë para fillimit të garave, fillimin e të cilave e cakton Komesari i Garave dhe e verifikon Bordi i FBK-së.

**Neni 7**

Të drejtën e paraqitjes në ndeshjet në garat për Kupën e Kosovës e gëzojnë të gjithë lojtarët-lojtaret e regjistruar-a në bazë të Rregullores mbi regjistrimin e lojtarëve për vitin garues 2020/21.

Lojtari i cili regjistrohet në afatin e rregullt kalimtar veror apo mini afatin dimëror ka të drejtë paraqitje pa marrë parasysh se a ka zhvilluar ndeshje për ndonjë ekip tjetër gjatë edicionit të Kupës së Kosovës 2020/21.

Nëse për ndonjërin ekip paraqitet lojtari-ja, që më parë nuk është regjistruar, ekipi i tij e humb ndeshjen me rezultat zyrtar 20:0.

**Neni 8**

Garat për Kupën e Kosovës zhvillohen në sistem të eleminimit. Të gjitha ndeshjet zhvillohen sipas rregullave ndërkombëtare të lojës së basketbollit.

**Neni 9**

Në xhiron e I, II dhe të III, takohen të gjitha ekipet e Ligës së Parë, Ligës së Dytë dhe grupet e qytetarëve.

Çiftet dhe ekipet që do të zhvillojnë ndeshjet si vendas do të fitohen në bazë të hedhjes së shortit.

**Neni 10**

Për shkak të pandemisë COVID-19 dhe mundësisë së infektimit të lojtarëve, Kupa e Kosovës për edicionin 2020-21 të zhvillohet e ndarë për klubet e Superligës dhe klubet e Ligës së Parë dhe Ligës së Dytë.

Skuadrat e Prince Caffe Superligës ndahen në katër grupe. Bartës të grupeve janë ekipet më të suksesshme në momentin e tërheqjes së shortit pas përfundimit të Raundit të I, 7 xhiro (pa marrë parasysh ndonjë ndeshje të mbetur apo të shtyrë). Renditja e mëtutjeshme e skuadrave të Superligës në grupe do të bëhet konform renditjes sipas Sistemit të Bergerit.

Në të tetën e Finales (Final 8) së Kupës për meshkuj takohen:

**Vërejtje:** Bartësit e grupeve ndeshjet e tyre të para do t’i zhvillojnë në Final 8;

* I pari i Grupit A me të dytin e Grupit A dhe i pari i Grupit D me të dytin e Grupit D;
* I pari i Grupit B me të dytin e Grupit B dhe i pari i Grupit C me të dytin e Grupit C;
* **Në gjysmëfinale takohen:**
* Fituesi i Grupit A me fituesin e Grupit D;
* Fituesi i Grupit B me fituesin e Grupit C;
* Në finale takohen fituesit e gjysmëfinaleve (ekipi i cili është fitues i parë i gjysmëfinales, është vendas në ndeshjen finale).

Skuadrat e femrave ndahen në dy grupe dhe bartës të grupeve janë dy skuadrat më të suksessshme në momentin e tërheqjes së shortit. Fituesit e grupeve plasohen në finale.

Kupa e Ligës së Parë dhe Ligës së Dytë për meshkuj do të zhvilloheshin në formë të Final Four.

**Neni 11**

Për kohën dhe vendin e zhvillimit të ndeshjes vendasit janë të obliguar të lajmërojnë Komesarin e Garave, ekipin mysafir, vëzhguesin, gjyqtarët së paku 48 orë para zhvillimit të ndeshjes. Mos përmbushja e këtij obligimi sanksionohet me përgjegjësitë e Rregullores Disiplinore dhe dënimin me gjobë prej 100 €.

**Neni 12**

Në ndeshjet e tetës se finales (Final 8) për meshkuj dhe femra shpenzimet e personave zyrtarë dhe shpenzimet e tjera barten nga organizatori i ndeshjeve finale, kurse në ato kualifikuese ekipet vendase sipas tarifave ekzistuese në FBK.

**Neni 13**

Detyrat e vëzhguesit dhe të gjyqtarëve janë të njëjta si në ndeshjet e kampionatit.

**Neni 14**

Ankesat për garat për Kupë duhet të paralajmërohen më së voni 15 minuta pas përfundimit të ndeshjes.

Arsyetimi i ankesës duhet të dërgohet Komesarit të Garave më së largu 24 orë pas përfundimit të ndeshjes.

Ankesës në ndeshjen e Kupës duhet t'i bashkëngjitet edhe dëshmia e mjeteve të paguara sipas Propozicioneve të Garave të FBK-së.

Vëzhguesit janë të obliguar që në Raportin e ndeshjes të konstatojnë se është paraqitur ankesa.

Vendimi mbi ankesën në shkallën e parë merret në afat prej njëzetekatër (24)orëve dhe ju dorëzohet palëve me shkrim.

Në këtë vendim, pala e pakënaqur ka të drejtë ankese në organin e shkallës së dytë – Komisionit Arbitrar në afat prej dymbëdhjetë (12) orëve, i cili vendim do të merret në afat prej njëzetekatër (24) orëve.

Vendimi mbi ankesën në ndeshjen gjysmëfinale në shkallën e parë merret në afat prej katër (4) orëve dhe ju dorëzohet palëve me shkrim, pala e pakënaqur ka të drejtë ankese në organin e shkallës se dytë-KA, i cili vendimin do ta merr në afat prej tetë (8) orëve.

**Neni 15**

Nëse ekipi nuk paraqitet fare në ndeshjet e garave të Kupës së Kosovës do të dënohet me minus katër (4) pikë, në kampionatin e ligës përkatëse.

**Neni 16**

Ndeshjet Final 8 të Kupës së Kosovës në dy konkurrencat zhvillohen në vendin që e cakton Bordi i FBK-së.

**Neni 17**

Faza përfundimtare zhvillohet në forme të turneut Final 8 për meshkuj kurse femrat luajnë ndeshjen finale. Organizimin e fazës përfundimtare, Bordi i FBK-së mund t’ia besojë edhe ndonjërit prej klubeve apo agjencive të specializuara nën kushtet që do të parashtrojë paraprakisht Bordi dhe me përzgjedhësin do të lidhet Kontrata.

Kushtet për fitimin e të drejtës së organizmit të Kupës i përcakton Bordi i FBK-së.

**Neni 18**

Çështjet të cilat nuk janë përfshirë me këto Propozicione, do të rregullohen sipas Propozicioneve të Garave, si dhe akteve tjera normative të FBK-së.

**Neni 19**

Interpretimin e këtyre Propozicioneve e bën Bordi i FBK-së.

Faton Kurshumlija Arben Fetahu

Komesar i Garave Kryetar

Federata e Basketbollit e Kosovës